Na osnovu člana 24. tačka n) Ustava Tuzlanskog kantona (“Službene novine Tuzlansko-podrinjskog kantona”, br. 7/97 i 3/99 i “Službene novine Tuzlanskog kantona”, br. 13/99, 10/00, 14/02, 6/04 i 10/04), i člana 113. Poslovnika Skupštine Tuzlanskog kantona („Službene novine Tuzlanskog kantona“ broj: 13/19), na prijedlog poslanica Silve Banović, Lejle Ćebić-Đerzić, Amile Hodžić, Mirele Memić, Amre Nadarević Vodenčarević i Vedrane Petrović, Skupština Tuzlanskog kantona, na sjednici održanoj 15.12.2023. godine, donosi

**Rezoluciju o prevenciji i borbi protiv svih oblika nasilja nad ženama**

**I.**

Imajući u vidu da je Tuzlanski kanton institucionalno ali i kroz rad civilnog sektora prednjačio u provođenju mjera s ciljem prevencije i borbe protiv svih oblika nasilja, Skupština Tuzlanskog kantona je stava da ponovo, moramo među prvima načiniti krupne iskorake naprijed.

Napominjući da je povećan broj ubistava žena i sve brutalnijih oblika nasilja, neophodno je iskazati jasan stav i opredjeljenost Skupštine Tuzlanskog kantona i Vlade Tuzlanskog kantona s ciljem prevencije i borbe protiv svih oblika nasilja.

Naglašavajući obavezu države Bosne i Hercegovine da promiče i štiti ljudska prava i temeljne ljudske slobode, prepoznavajući da je nasilje nad ženama društveni problem koji se zasniva na stvaranju slike nejednakosti u odnosu na spol, te davanju prioriteta osnaživanju žena kroz edukaciju i omogućavanje njihove ekonomske neovisnosti, a imajući u vidu da je obiteljsko nasilje nad ženama pitanje osnovnih prava i potvrđujući da je diskriminacija na osnovu spola u suprotnosti s Općom deklaracijom ljudskih prava, Konvencijom o uklanjanju svih oblika diskriminacije žena, Poveljom Ujedinjenih naroda, Istanbulskom konvencijom,

***Skupština Tuzlanskog kantona******donosi Rezuluciju*** *kojom se naglašava da je jedan od prioriteta Tuzlanskog kantona zaštita prava žena na adekvatno preveniranje, prepoznavanje, smanjivanje i eliminiranje svih oblika nasilja uključujući verbalno nasilje, objektivizaciju žena, uznemiravanje, prisilu, seksualno i psihičko nasilje,* ***i******opredjeljuje se*** *da aktivnosti i inicijative na nivou Tuzlanskog kantona budu usmjerene na:*

* oštro osuđivanje nasilja nad ženama;
* usvajanje, ojačavanje i provedbu propisa, procedura i zakona koji se tiču nasilja nad ženama, kao i pregled, revidiranje i ocjenu postojećih propisa i zakona koji propisuju kaznene mjere i uspostavljaju odgovarajuću pravnu zaštitu žrtvama nasilja, kao i pružanje pravne i socijalne pomoći;
* osiguravanje pravilne istrage i kaznenom progonu počinitelja nasilja nad ženama;
* revidiranje i ojačavanje dosadašnjih i kreiranje i usvajanje novih politika s ciljem jačanja preventivnih mjera i zaštite prava žena, kao i pojačavanje mjera usmjerenih na sprečavanje nasilja nad ženama;
* obrazovno, ekonomsko i socijalno sprečavanje, minimiziranje i/ili adekvatno pravno kažnjavanje svakog oblika nasilja nad ženama;
* podržavanje psihološke rehabilitacije za počinitelje nasilje;
* osiguravanje veće zaštite žena žrtava nasilja, između ostalog osiguravanje ili pružanje odgovarajućih obuka za profesionalce koji se bave nasiljem nad ženama, s posebnim naglaskom na policijske službenike, pravosudne i pravne službenike, zdravstveno/medicinsko osoblje i socijalne radnike;
* revidiranje, ojačavanje i osiguravanje policijskih protokola i postupaka sa ciljem osiguravanja odgovarajućih radnji za zaštitu žrtava nasilja;
* olakšavanje pružanja pomoći žrtvama nasilja prilikom podnošenja policijskih prijava, u procesu traženja pravne zaštite, kao i prilikom primanja medicinske podrške i liječenja;
* osiguravanje finansijske podrške institucijama i organizacijama koje se bave pitanjima nasilja nad ženama;
* poticanje rada nevladinih organizacija i civilnih (građanskih) društava kao što su ženske organizacije i organizacije u zajednici, koji za cilj imaju podizanje svijesti, preveniranje i suzbijanje nasilja nad ženama, kao i pružanje potpore ženama;
* intenziviranje napora za podizanje društvene i individualne svijesti o nasilju nad ženama kroz edukacijske planove i programe i medijske kampanje.

**II.**

*Pozivajući se na Porodični zakon FBiH, Zakon o zaštiti od nasilja u porodici Federacije BiH, Krivični zakon FBiH, Zakon o ravnopravnosti spolova BiH, Zakon o zabrani diskriminacije u BiH, CEDAW - Konvenciju o eliminaciji svih oblika diskriminacije žena, Strategiju za prevenciju i borbu protiv nasilja u porodici u FBiH, Gender akcioni plan BiH, Skupština Tuzlanskog kantona se opredijeljuje da obaveže* ***Vladu Tuzlanskog kantona*** *da svoje aktivnosti usmjeri na:*

* Formiranje posebnih odjela za prevenciju i borbu protiv nasilja u porodici, pri svim Policijskim upravama u Tuzlanskom kantonu uz adekvatnu zastupljenost socijalnih pedagoga/psihologa, drugih stručnih lica a vodeći računa o ravnopravnoj zastupljenosti spolova;
* Osnivanje i jačanje postojećih centara za mentalno zdravlje u svim lokalnim zajednicama u Tuzlanskom kantonu, u punom kapacitetu;
* Kontinuriani rad na educiranju policijskih službenika, tužitelja, sudija i predstavnika Centara za socijalni rad;
* Nastavak započetih aktivnosti s ciljem osnivanja Zavoda za liječenje bolesti ovisnosti, kao jednog od preduslova za kvalitetno sprovođenje zaštitnih mjera definisanih zakonom;
* Organiziranje edukacija u odgojno-obrazovnim ustanovama u svrhu prevencije, prepoznavanja i reagovanja na nasilje, od najranije dobi;
* Podizanje svijesti građanki i građana Tuzlanskog kantona i cjelokupne javnosti o problemu sve veće prisutnosti nasilja u društvenoj zajednici, kroz organiziranje medijskih kampanja koje će za cilj imati informiranje žrtava nasilja o načinu i mjestima pristupanja službama za podršku, ostvarivanju prava, kao i samom procesu prijave nasilja;

**III.**

Skupština Tuzlanskog kantona svim **jedinicama lokalne samouprave** predlaže da imenuju interdisciplinarnu radnu grupu, odnosno koordinacione timove za prevenciju i borbu protiv nasilja u porodici, koja će biti formirana po uzoru na Koordinacioni tim za izradu Akcionog plana za prevenciju i borbu protiv nasilja u porodici na nivou Tuzlanskog kantona.

Koordinacioni tim za prevenciju i borbu protiv nasilja treba da čine predstavnici policijske uprave općine/grada, JZU doma zdravlja, centra za socijalni rad, obrazovnih ustanova, općinskog suda, nevladinih organizacija koje se bave navedenim pitanjima, socijalni pedagog/psiholog.

Zadatak Koordinacionog tima na lokalnom nivou je da prati realizaciju Akcionog plana za područje Tuzlanskog kantona, koordinira rad svih nadležnih institucija na njegovom provođenju i nadležnima dostavlja godišnje izvještaje o realizaciji istog, sa ciljem da se:

* Unaprijede znanja i vještine osoba koje se profesionalno bave pitanjima prevencije i borbe protiv nasilja;
* Unaprijedi metodologiju za prikupljanje podataka o slučajevima nasilja;
* Poveća društvena svijest o nasilju u porodici i oblicima socijalno prihvatljivog, nenasilničkog ponašanja;
* Razvije multidisciplinarni/multisektorski pristup u lokalnim zajednicama u pružanju odgovarajućih vidova zaštite i tretmana žrtava nasilja u porodici i rada sa osobama koje su počinile nasilje u porodici.

**IV.**

Priznajući da je nasilje nad ženama pitanje od javnog interesa, Skupština Tuzlanskog kantona zahtijeva od cjelokupne zajednice sistemski pristup i poduzimanje mjera kako bi se isto spriječilo, minimiziralo ili adekvatno kaznilo.

**V.**

Ova rezolucija bit će objavljena u „Službenim novinama Tuzlanskog kantona“ i dostavljena Vladi Tuzlanskog kantona i svim jedinicama lokalne samouprave na području Tuzlanskog kantona.

 BOSNA I HERCEGOVINA Predsjednik

Federacija Bosne i Hercegovine Skupštine Tuzlanskog kantona

 TUZLANSKI KANTON

 S k u p š t i n a Žarko Vujović

Broj:

Tuzla, 15.12.2023. godine